ประกันปฏิเสธจ่ายเงิน
โดย...ชัตน์วรี (shewarat@hotmail.com)
1 ธ.ค. 2558

โดย...ชัตน์วรี ([email protected])
ในโลกออนไลน์มีการส่งต่อเรียกร้องความเป็นธรรม “ประกันเบี้ยวไม่จ่ายเงิน” ด้วยคำโฆษณาชวนเชื่อของบริษัทประกัน “ไม่ต้องตรวจสุขภาพ... ไม่ต้องตอบแบบสอบถามสุขภาพ...จ่ายค่าเบี้ยประกันคงที่ตลอดอายุสัญญา” แต่เมื่อผู้ทำประกันเสียชีวิตแล้ว กลับถูกบริษัทประกันปฏิเสธการจ่ายเงิน โดยมีข้ออ้างต่างๆ นานา
บริษัทประกันปฏิเสธการจ่ายเงินได้ในกรณีใดได้บ้าง
1.การปกปิดข้อความจริงและแถลงข้อความเท็จ การที่ผู้เอาประกันภัยปกปิดข้อความจริง ตลอดจนการแถลงข้อความที่เป็นเท็จในใบคำขอเอาประกันภัย ซึ่งเป็นสาระสำคัญในการพิจารณารับประกันชีวิต บริษัทมีสิทธิปฏิเสธการจ่ายจำนวนเงินเอาประกันภัย โดยการบอกล้างสัญญาภายใน 2 ปี นับตั้งแต่วันที่ทำสัญญาประกันภัย หรือวันต่ออายุสัญญาครั้งสุดท้าย
2.การฆ่าตัวตายโดยเจตนาภายใน 1 ปี นับแต่วันทำสัญญาหรือวันต่ออายุสัญญาครั้งสุดท้ายถือเป็นข้อยกเว้นการจ่ายจำนวนเงินเอาประกันภัยตามกฎหมาย ทั้งนี้เพื่อเป็นการป้องกันมิให้ฆ่าตัวตาย เพื่อหวังจำนวนเงินเอาประกันภัย
3.ผู้รับประโยชน์ฆ่าผู้เอาประกันภัยโดยเจตนา ถือเป็นข้อยกเว้นการจ่ายเงินเอาประกันภัยตามกฎหมาย เพราะบุคคลจะรับประโยชน์จากการทำผิดของตนไม่ได้ แต่ถ้ามีผู้รับประโยชน์มากกว่า 1 คน และไม่มีส่วนร่วมในการฆ่าผู้เอาประกันภัยแล้วบริษัทจะจ่ายจำนวนเงินเอาประกันภัยให้แก่ผู้รับประโยชน์ที่ไม่มีส่วนในการฆ่าผู้เอาประกันภัยตามส่วน
4.การเสียชีวิตโดยธรรมชาติในระยะเวลารอคอย กรมธรรม์ประกันภัยบางประเภทที่ทำการชำระเบี้ยประกันภัยเป็นรายเดือนมีจำนวนเงินเอาประกันภัยต่ำ และการรับประกันชีวิตไม่มีการตรวจสุขภาพผู้ขอเอาประกันภัย เงื่อนไขของกรมธรรม์ประกันภัยจะมีระยะเวลารอคอย 180 วัน นับแต่วันทำสัญญา หรือวันต่ออายุสัญญาครั้งสุดท้าย หากผู้เอาประกันภัยเสียชีวิตโดยธรรมชาติในระยะเวลารอคอย บริษัทจะคืนเบี้ยประกันภัยที่ชำระไปแล้วคืนให้ แต่ถ้าเสียชีวิตโดยอุบัติเหตุ บริษัทจะต้องจ่ายจำนวนเงินเอาประกันภัยให้
5.การปกปิดอายุจริงของผู้เอาประกันภัย 
กรณีที่เป็นกระแสในสังคมออนไลน์ ก็ต้องไปตรวจสอบว่าผิดในเงื่อนไขใด หรือบริษัทประกันจงใจที่จะบอกเงื่อนไขไม่ครบ ที่สำคัญที่สุดก่อนซื้อกรมธรรม์ประกันทุกประเภทควรทำความเข้าใจถึงเงื่อนไขและการคุ้มครองให้ครบถ้วนก่อนตัดสินใจ